philips etc. onsen lieven ende getrouwen cancellier ende lieden
van onsen raide in brabant schout vanden bossche ende allen
anderen onsen rechteren justicieren ende officieren wyen dit
aengaen sal saluyt ende dilectie wij hebben ontfanghen
doitmoedighe supplicatie van henrick anthonis loniss
geboren ende eertijts innegeseten onder stadt van tshertogenbossche
oudt omtrent dertich jaeren hebbende veel jaeren ende den
meesten tyt zyns levens tot loven ende diversche andere
fameuse universiteyten gestudeert sulcx dat hy inder
griecxscher ende latijnscher talen ende tot dyen inden rechten
sonder jactantie gesproken zoe heeft geprouffiteert dat hy
diversche boecken heeft getranslateert vuyten griecxsche
inder latijnscher talen, te weetene justiniani princips
novellas institutiones ende diversche andere inhoudende hoe
dat hy suppliant omtrent jaeren geleden tot loven noch
woenachtich gecommen zynde tot tshertogenbossche voers.
om zyn vrienden te besuecken, ende hem te vermaken is geraeckt
soe inder herbergen als opter merct wandelende by eenige
persoenen daermede hy heeft propoesten ende disputatien
gehadt vander heyliger scriftueren ende eenige opinien
contrarie der doctrinen vander heyliger kersten kercken den
weerdigen sacramente des outaere aengaende gedefendeert
meer ten eynde van arguatien ende disputatien dan van quaden
gevuelen dwelck eenige daerby geweest zynde, sulcx
nyet verstaende maer mits der selver disputatien gecommoveert
ende vergrampt zynde hebben den suppliant zoe verre gemelt
ende geaccuseert dat tselve ten lesten is gecommen ter kennissen
van onsen procureur generael in brabant die welcke hem te dyer
causen heeft doen dagen by edicte voer u lieden van onsen
voirs. raide in brabant ten eynde hy hem daeraff soude
commen purgeren, ende excuseren ende hoe wel die suppliant
hem kende suyver van alle quade secten ende opinien, ende
dat hy zyn leefdage lanck anders nyet en heeft gelooft
dan een goet oprecht kersten mensche schuldich ende gewoenlyck
is te geloove noch oick de voirs. disputatien vuyt eenich quaet
gevuelen vanden heyligen kersten geloove gedaen vreesende
nochtans rigeur van justicie ende besunder vander ordinancien
by ons gemaeckt opt stuck vander heresye soe en heeft hy
nyet gecompareert noch dorren compareren te min want
hy noch jonck was ende hem te verstaen wordde gegeven, dat
indien hy in handen quame nyet lichtelyck daer vuyt eysende
hebben konnen geraecken maer geschapen ware geweest jaer
ende dach gevangen te sitten mits den welcken heeft hy hem
ysindert geabsenteert ende gehouden buyten lants in diversche
universiteyten voirts inden rechten studerende waerduere
hy is gecontumaceert ende by vonnisse vanden raide van
brabant gebannen met confiscatie van goeden tot groot
leetwesen ende desolatie vanden suppliant die geabsolveert
hebbende zyne studie zoe inden rechten als anderssins
hem geren schicken soude tot eenigen state om inden selven
te leven ende zijn leven godlycken ende eerlycken gelyck een
goet kersten mensche teynden, dwelck hy hier te landen
des te liever soude doen, dat hy in brabant geboren is ende
oick dat hy te meer mochte geoirsaeckt zyn om hem te geven
tot rusten ende occupatien van synder studien daertoe hy
hem ganselycken heeft gegeven, ende die selve zyn studien
zoe met scryven ende compositien als anderssins zoe vele
als in hem is ende den verstande hem van gode almachtich
gegeven, te mogen employeren tot prouffyte ende eere vanden zyne
patrye ende ingesetenen vanden selven liever dan vanden
vrempden ende voirts vryelyck ende vredelyck te leven
naeder justitien vander roomscher ende kersten kercken
maer en soude tselve nyet mogen doen mits den voirs. ban
ten waere dat wy geneycht zynde tot compassien den suppliant
restitueerden totten lande ende zynen name fame ende
goeden, ende tot dyen hem vergaven ende remitteerden dwelck
byden voirs. erroneuse propoesten ende disputatien hy tegen
onse edicten mach hebben misdaen waeromme hy ons
zeer oitmoedelyck gebeden heeft soe eest dat wy de
saken voerscreven overgemerckt ende hierop gehadt
dadvys van u lieden van onsen voirs. raide in brabant
onsen procureur generael daerop oick gehoirt zynde den voirs.
henrick anthonis suppliant genegen wesende tzynder bede
ende begeerte, ende willende hem in desen gratie ende genade
prefereren voer stranckheyt van justitien hebben inden
gevalle als boven vergeven ende quytgescholden vergeven
ende schelden quite vuyt onse zunderlinge gratie mits desen
onsen brieve, de delicten ende mesusen boven verclaert
mitgaders al tgeene dat hy ter cause van dyen jegens
ons ende justicie ennichssins mesdaen ende mesbruyckt mach
hebben ende vuyt onse meerdere gratie hebben wederroepen
ende nyeuwte gedaen wederroepen ende doen te nyeuwte alle
contumacien ende deffaulten ende andere procedueren
mitgaders oick den ban ter cause voirs. tegens hem
gepronunchieert in onsen voirs. raide van brabant ende
hebben hem daeraff gerestitueert ende wedergestelt
restitueren ende stellen weder inden selven lande van brabant
lymbourch ende landen van overmaze gelyck ende in
alder manieren als hy was voer die toecompsten vanden
faicten ende bannen voerscreven imponerende hierop een
eeuwich zwygen onsen procureur generael, ende allen
anderen onsen rechteren justicieren wye zy zyn satisfactie
ende beeteringe eerste ende al voren gedaen der geinteresseerde
partye indyen die noch nyet gedaen en is ende eenige
daertoe $$$ alleenlyck behoudelyck dat die voirs. suppliant
gehouden werdt te refunderen de redelycke costen van justicien
tegen hem ter cause voirs. gedaen ter taxatie van u lieden
van onsen voers. raide in brabant ende voirts abiureren
renuncheren ende by eede affgaen in handen vanden
inquisiteur ons heylichs crhisten geloofs alle dwalingen *
quade opinien ende valsche leeringen daermede hy tot
noch toe besmet ende geinfecteert soude mogen wesen
waeraff hy gehouden wordt behoirlyck te doen blycken daer
ende zoet behoiren zal des versocht zynde ontbieden u
daeromme ende eenyegelyck van u lieden zoe hem toe behoiren
sal dat by den voirs. suppliant de voirs. abiuratien al voeren
gedaen zynde als voirs. is ghy hem van dese tegewoirdigen
gratie pardoene ende rappel van banne doet ende laet
vredelyck ende volcommelyck genyeten ende gebruycken sonder
hem hier inne te doen oft laeten geschieden eenich
hinder letsel oft moyenisse ter contrarien want ons
alsoe geloeft. gegeven in onser stadt van bruessele den
zesthiensten dach der maent van july int jaer ons heeren
duysen tvyffhondert ende tweentzestich van onsen rycken
van spaignien secillien t vii-e ende van napels t ix
onder stont gescreven byden coninck in zynen raide ende
geteeckent de langhe $$$
gecollationeert ende bevonden accorderende
met zynen originale by my
$ facuwez $$$